Page:Gospel of Saint John in West-Saxon.djvu/102

58 25. Sē Hǣlend him andswarode and cwæþ, Ic spece tō ēow, and gē ne gelȳfað; þå weorc þe ic wyrce on mīnes Fæder naman, þā cȳþaþ gewitnesse be mē.

26. Ac gē ne gelȳfað, for þām þe gē [ne] synt of mīnum scēapum.

27. Mīne scēap gehȳraþ mīne stefne, and ic gecnāwe hig, and hig folgiað mē;

28. and ic him sylle ēce līf, and hig ne forwurðaþ nǣfre, and ne nimð hig nān man of mīnre handa.

29. Þæt þe mīn Fæder mē sealde is mǣrre þonne ǣnig ōðer ðing; and ne mæg hit nān man niman of mīnes Fæder handa.

30. Ic and Fæder synt ān.

31. Đā Iudeas nāmon stānas þæt hig woldon hyne torfian.

32. Sē Hǣlend him andswarode and cwæð, Manega gōde weorc ic ēow ætēowde be mīnum Fæder; for hwylcum þǣra weorca wylle gē mē hǣnan?

33. Þā Iudeas him andswaredon and cwǣdon, Ne hǣne we ðē for gōdum weorce; ac for þīnre bysmorspǣce; and for þām þe þū eart man, and wyrcst þē tō Gode.